b'\n_START_ARTICLE_\nViinakortti (kirja)\n_START_SECTION_\nJuoni\n_START_PARAGRAPH_\nHilvon teos on kahdesta n\xc3\xa4k\xc3\xb6kulmasta, isois\xc3\xa4n ja pojanpojan, kerrottu kuvaus kahden miehen sodan aikana syntyneest\xc3\xa4 rakkaudesta. Suku vaikenee vaikeaksi koetusta asiasta. Urhon pojanpojalle Mikaelille isois\xc3\xa4n ja t\xc3\xa4m\xc3\xa4n rakastetun Toivon menneisyys valkenee iso\xc3\xa4idin hautajaisissa. Mikael huomaa jakavansa isois\xc3\xa4n kanssa muutakin kuin isois\xc3\xa4n virkapaidan taskusta l\xc3\xb6ytyneen viinakortin, ja v\xc3\xa4h\xc3\xa4 v\xc3\xa4h\xc3\xa4lt\xc3\xa4 isois\xc3\xa4 ja pojanpoika alkavat n\xc3\xa4ytt\xc3\xa4yty\xc3\xa4 kuin identtisilt\xc3\xa4 kaksosilta, mutta siihen v\xc3\xa4liin j\xc3\xa4\xc3\xa4v\xc3\xa4 sukupolvi kenties kielt\xc3\xa4\xc3\xa4 itsens\xc3\xa4. Isois\xc3\xa4 rakensi kulissit, meni naimisiin, ehk\xc3\xa4 jo nimismiehen virkansa vuoksi. Pojanpoika ei tarvitse kulisseja, vaikka aivan ristiriidaton ei h\xc3\xa4nk\xc3\xa4\xc3\xa4n ole: h\xc3\xa4n tarvitsee isois\xc3\xa4n konjakin tuomaa lohtua p\xc3\xa4iv\xc3\xa4st\xc3\xa4, viikosta toiseen, tehdess\xc3\xa4\xc3\xa4n terapeuttista matkaa syntym\xc3\xa4\xc3\xa4ns\xc3\xa4kin kauemmaksi menneisyyteen ja erityisesti isois\xc3\xa4ns\xc3\xa4 vaiheisiin.\n_START_SECTION_\nTausta\n_START_PARAGRAPH_\nMotossa, jonka Hilvo on teokseen poiminut Erik Lindgrenin Kasvitarhakirjasta vuodelta 1903, sanotaan muun muassa: \xe2\x80\x9d ...emme saa koskaan pakottaa puuta muodostumaan vastoin sen omaa taipumusta...\xe2\x80\x9d_NEWLINE_Teos pohjautuu paljolti Kansallisarkistossa s\xc3\xa4ilytett\xc3\xa4viin sotap\xc3\xa4iv\xc3\xa4kirjoihin ja kahden rintamasotilaan v\xc3\xa4liseen kirjeenvaihtoon, joiden pohjalta kirjan p\xc3\xa4iv\xc3\xa4kirjanomaiset jaksot on hienosti rakennettu.\n_START_SECTION_\nVastaanotto\n_START_PARAGRAPH_\nAntti Majanderin mukaan Hilvo kuvaa karskejakin yksityiskohtia mutta oikeassa suhteessa. Kriitikon mukaan Viinakortti on hieno romaani. Toinen kriitikko on varovaisempi sanoissaan: \xe2\x80\x9dEhk\xc3\xa4 v\xc3\xa4hempikin olisi riitt\xc3\xa4nyt.\xe2\x80\x9d_NEWLINE_Keskisuomalaisen Pertti Ehrnroothin mukaan teos tarjoaa merkitt\xc3\xa4vi\xc3\xa4 lupauksia kirjailijan tulevasta urasta._NEWLINE_Hilvo on kirjoittanut kielellisesti hyvin tarkkaa teksti\xc3\xa4, jolla h\xc3\xa4n on tavoitellut ja my\xc3\xb6s saavuttanut tavoittelemaansa herkkyytt\xc3\xa4, kunnioitusta ja haavoittuvuutta. Teos on ehj\xc3\xa4 ja hallittu, muoto ja sis\xc3\xa4lt\xc3\xb6 istuvat yhteen kuin hansikas k\xc3\xa4teen.'